વલ્લભ વિદ્યાનગરમાં એન.વી.પટેલ સાયન્સ કોલેજના ઓડિટોરીયમ હોલ ખાતે પોતાના જીવનની વીતેલી ક્ષણો વિશે વાત કરતાં પ્રમોદ મહાજને જણાવ્યું હતું કે, જ્યારે વ્યક્તિ એક કિડની પર પણ સામાન્ય જીવન જીવી શકે તેમ હોય તો પછી બીજી કિડની કોઇ વ્યક્તિને આપીને તેનો જીવ કેમ ના બચાવી શકાય? આર્મીના જવાનને કિડની આપી તો આજે પણ તે જીવિત છે અને ત્યારબાદ તેને સંતાનોમાં બે દીકરા થતાં તેનો વંશ પણ આગળ વધ્યો છે. મને લોકો પૂછે કે અંગદાન વિશે જાગૃતિ ફેલાવવામાં મને શું મળે છે.. તો હું તેઓને કહું છે કે હું કંઇ લેતો નથી છતાં મને ઘણું બધું મળી રહે છે. એટલે સૌ કોઇ મારી વાત સાંભળીને અચરજમાં મુકાઇ જાય છે. હું પ્રશ્ન કરુ છું કે તમે એક લાખ રૂપિયા લઇને બજારમાં જશો તો અંતરના આશીર્વાદ મળશે? આ પ્રવૃતિમાં મને લોકોના આશીર્વાદ મળી રહ્યા છે. જેનું કોઇ મૂલ્ય આંકી શકાય તેમ નથી. જ્યારે આપણા થકી કોઇ વ્યક્તિનો જીવ બચે છે ત્યારે તેની અને તેના પરિવારજનો એ વ્યક્તિને ભગવાનતુલ્ય માને છે. આજના સમયમાં અંગદાનનું મહત્વ લોકો સમજે તે ખૂબ જ જરૂરી છે. જ્યારે મે કિડની આપવાની વાત કરી ત્યારે મારી પત્નિ પણ સંમત થઇ નહોતી. પરંતુ ગામના ડોક્ટરે તેને સમજાવી તો આખરે તે પણ મારા નિર્ણય સાથે સંમત થઇ હતી.